2018/0258 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe o vzpostavitvi instrumenta za finančno podporo za opremo za carinske kontrole



1.Ozadje

Datum predložitve predloga Evropskemu parlamentu in Svetu

(dokument COM(2018) 474 final – 2018/0258 COD): 12. junij 2018 Datum mnenja Evropskega ekonomsko-socialnega odbora: 17. oktober 2018 Datum stališča Evropskega parlamenta, prva obravnava: 15. januar 2019 Datum predložitve spremenjenega predloga: ni relevantno Datum sprejetja stališča Sveta: 27. maj 2021

2.Cilj predloga Komisije

Komisija je 2. maja 2018 sprejela predlog za vzpostavitev novega Sklada za integrirano upravljanje meja (v nadaljnjem besedilu: IBMF) v okviru večletnega finančnega okvira za obdobje 2021–2027.

IBMF bo prispeval k nadaljnjemu razvoju skupne vizumske politike in izvajanju evropskega integriranega upravljanja meja v državah članicah, prispeval k boju proti nedovoljenim migracijam, olajšal zakonito potovanje in trgovino ter izboljšal smotrnost carinske unije.

V tem smislu bo IBMF sestavljen iz instrumenta za finančno podporo za upravljanje meja in vizume ter instrumenta za finančno podporo za opremo za carinske kontrole.

To sporočilo se nanaša na instrument za finančno podporo za opremo za carinske kontrole (v nadaljnjem besedilu: CCEI), katerega splošni cilj je podpirati carinsko unijo in carinske organe pri varovanju finančnih in gospodarskih interesov Unije in njenih držav članic, zagotoviti zaščito in varstvo v EU ter jo zaščititi pred nezakonito trgovino ob hkratnem omogočanju zakonite poslovne dejavnosti. Posebni cilj instrumenta je prispevati k ustrezni in enakovredni ravni rezultatov carinskih kontrol s pregledno opravljenimi nakupom, vzdrževanjem in posodobitvijo ustrezne, najsodobnejše, tj. varne in okolju prijazne, ter zanesljive opreme za carinske kontrole.

Instrument bo zajemal tudi opremo, ki se uporablja za nadzor, ki presega carinske kontrole, dokler te ostajajo glavni namen opreme.

Program je bil zasnovan za odpravo obstoječih neravnovesij v smislu razpoložljivosti ustrezne in sodobne opreme za carinske kontrole v državah članicah, ob upoštevanju posebnosti različnih mejnih prehodov, zlasti njihove geografske lokacije, velikosti, značilnosti prometa, analiz tveganja in groženj, katerim so izpostavljeni.

Je odgovor na pozive držav članic k strukturirani rešitvi, ki bi nacionalnim carinskim upravam zagotovila ustrezno in učinkovito tehnično opremo za nadzor blaga, ki vstopa v EU in izstopa iz nje.

Razpoložljivost take opreme na zunanjih mejah in v carinskih laboratorijih je bistvenega pomena za olajšanje izvajanja carinske unije pri soočanju z obstoječimi in novimi izzivi.

CCEI s podpiranjem posodobitve opreme za carinske kontrole na ravni Unije uresničuje cilje politike, usmerjene v močnejšo in bolje opremljeno carinsko unijo, večjo dodano vrednost EU ter izboljšane inovacije in trajnost ukrepov EU.

3.Pripombe k stališču Sveta

Stališče Sveta, kot je bilo sprejeto v prvi obravnavi, v celoti odraža dogovor, dosežen v trialogih.

Glavne točke splošnega dogovora so:

–Vključitev besedila o „enakovrednih rezultatih carinskih kontrol“ v nekatere uvodne izjave (1, 2, 5, 6, 19, 26).